CELEX: 32015D1345
Language: mt
Date: 2015-07-31 00:00:00
Title: Deċiżjoni ta' Implimentazzjoni tal-Kummissjoni (UE) 2015/1345 tal-31 ta' Lulju 2015 dwar il-pubblikazzjoni tar-referenzi ta' standards dwar lazzijiet u qfieli fl-ilbies tat-tfal, dwar kerrikots u stands, dwar barrieri ta' sikurezza u dwar unitajiet għat-tibdil għal użu domestiku f'Il-Ġurnal Uffiċjali tal-Unjoni Ewropea skont id-Direttiva 2001/95/KE tal-Parlament Ewropew u tal-Kunsill (Test b'rilevanza għaż-ŻEE)

4.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 207/73
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2015/1345
   tal-31 ta' Lulju 2015
   dwar il-pubblikazzjoni tar-referenzi ta' standards dwar lazzijiet u qfieli fl-ilbies tat-tfal, dwar kerrikots u stands, dwar barrieri ta' sikurezza u dwar unitajiet għat-tibdil għal użu domestiku f'Il-Ġurnal Uffiċjali tal-Unjoni Ewropea skont id-Direttiva 2001/95/KE tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2001/95/KE tal-Parlament Ewropew u tal-Kunsill tat-3 ta' Diċembru 2001 dwar is-sigurtà ġenerali tal-prodotti (1), u b'mod partikolari l-ewwel subparagrafu tal-Artikolu 4(2) tagħha,
   Billi:
   
               (1)
            
            
               L-Artikolu 3(1) tad-Direttiva 2001/95/KE jeħtieġ li l-produtturi jqiegħdu biss prodotti sikuri fis-suq.
            
         
               (2)
            
            
               Skont it-tieni subparagrafu tal-Artikolu 3(2) tad-Direttiva 2001/95/KE, prodott għandu jitqies bħala sikur, safejn għandhom x'jaqsmu r-riskji u l-kategoriji tar-riskji koperti bl-istandards nazzjonali rilevanti, meta jkun konformi mal-istandards nazzjonali volontarji li jittrasponu l-istandards Ewropej, li r-referenzi tagħhom ikunu ġew ippubblikati mill-Kummissjoni f'Il-Ġurnal Uffiċjali tal-Unjoni Ewropea, skont l-Artikolu 4 ta' dik id-Direttiva.
            
         
               (3)
            
            
               Skont l-Artikolu 4(1) tad-Direttiva 2001/95/KE, l-istandards Ewropej jiġu stabbiliti minn organizzazzjonijiet Ewropej tal-istandardizzazzjoni skont mandati mfasslin mill-Kummissjoni.
            
         
               (4)
            
            
               Skont l-Artikolu 4(2) tad-Direttiva 2001/95/KE, il-Kummissjoni trid tippubblika r-referenzi ta' dawn l-istandards.
            
         
               (5)
            
            
               Fis-27 ta' Novembru 2000, il-Kummissjoni ħarġet il-mandat M/309 lis-CEN (il-Kumitat Ewropew għall-Istandardizzazzjoni) biex jitfasslu standards Ewropej ta' sigurtà għall-indirizzar tar-riskji ta' tgħalliq, korriment u qbid ikkawżati minn lazzijiet u qfieli fl-ilbies tat-tfal.
            
         
               (6)
            
            
               Bi tweġiba għall-mandat mill-Kummissjoni, is-CEN adotta l-istandard EN 14682:2014 “Is-sigurtà tal-ilbies tat-tfal — Lazzijiet u qfieli fl-ilbies tat-tfal — Speċifikazzjonijiet” li jieħu post l-istandard EN 14682:2007. L-istandard EN 14682:2014 jissodisfa l-mandat M/309 u huwa konformi mar-rekwiżit ta' sigurtà ġenerali stabbilit fid-Direttiva 2001/95/KE. Għalhekk ir-referenza tiegħu għandha tiġi ppubblikata f'Il-Ġurnal Uffiċjali tal-Unjoni Ewropea, u tissostitwixxi r-referenza tal-istandard EN 14682:2007.
            
         
               (7)
            
            
               Fis-16 ta' Diċembru 1997 il-Kummissjoni ħarġet il-mandat M/264 lis-CEN u lill-Kumitat Ewropew għall- Istandardizzazzjoni Elettroteknika (Cenelec) fil-qasam tas-sigurtà tal-konsumatur relatata ma' oġġetti ta' kura tat-tfal.
            
         
               (8)
            
            
               Bi tweġiba għall-mandat mill-Kummissjoni, is-CEN adotta l-istandard EN 1466:2014 “Oġġetti għall-użu u kura tat-tfal — kerrikots u stands — Rekwiżiti ta' sigurtà u metodi ta' ttestjar” li jieħu post l-istandard EN 1466:2004. L-istandard EN 1466:2014 jissodisfa l-mandat M/264 u huwa konformi mar-rekwiżit ta' sigurtà ġenerali stabbilit fid-Direttiva 2001/95/KE. Ir-referenza tiegħu għandha tiġi ppubblikata f'Il-Ġurnal Uffiċjali tal-Unjoni Ewropea, u tissostitwixxi r-referenza tal-istandard EN 1466:2004.
            
         
               (9)
            
            
               F'rispons għall-mandat M/264 is-CEN adotta wkoll l-istandard EN 1930:2011 għal “Oġġetti għall-użu u kura tat-tfal — Barrieri ta' sikurezza — Rekwiżiti ta' sigurtà u metodi ta' ttestjar” u l-istandards EN 12221-1:2008+A1:2013 “Oġġetti għall-użu u kura tat-tfal — Unitajiet għat-tibdil għal użu domestiku — Parti 1: Rekwiżiti ta' sigurtà” u EN 12221-2: 2008+A1:2013 “Oġġetti għall-użu u kura tat-tfal — Unitajiet għat-tibdil għal użu domestiku — Parti 2: Metodi ta' ttestjar”.
            
         
               (10)
            
            
               Standards Ewropej EN 1930:2011, EN 12221 -1:2008+A2:2013 u EN 12221-2:2008+A1:2013 jissodisfaw il-mandat M/264 u jikkonformaw mar-rekwiżit ta' sigurtà ġenerali stabbilit fid-Direttiva 2001/95/KE. Ir-referenzi tagħhom għaldaqstant għandhom jiġu ppubblikati f'Il-Ġurnal Uffiċjali tal-Unjoni Ewropea.
            
         
               (11)
            
            
               Il-miżuri stipulati f'din id-Deċiżjoni huma skont l-opinjoni tal-kumitat stabbilit mid-Direttiva 2001/95/KE,
            
         ADOTTAT DIN ID-DEĊIŻJONI:
   Artikolu 1
   Ir-referenzi tal-istandards li ġejjin għandhom jiġu ppubblikati fis-serje C ta' Il-Ġurnal Uffiċjali tal-Unjoni Ewropea:
   
               (a)
            
            
               EN 14682:2014 “Sigurtà ta' lbies tat-tfal — Qfieli u lazzijiet fi lbies tat-tfal — Speċifikazzjonijiet”;
            
         
               (b)
            
            
               EN 1466:2014 “Oġġetti għall-użu u kura tat-tfal — Kerrikots u stands — Rekwiżiti ta' sigurtà u metodi ta' ttestjar”;
            
         
               (c)
            
            
               EN 1930:2011 “Oġġetti għall-użu u kura tat-tfal — Barrieri ta' sikurezza — Rekwiżiti ta' sigurtà u metodi ta' ttestjar”;
            
         
               (d)
            
            
               EN 12221-1:2008+A1:2013 “Oġġetti għall-użu u kura tat-tfal — Unitajiet għat-tibdil għal użu domestiku — Parti 1: Rekwiżiti ta' sigurtà”;
            
         
               (e)
            
            
               EN 12221-2:2008+A1:2013 “Oġġetti għall-użu u kura tat-tfal — Unitajiet għat-tibdil għal użu domestiku — Parti 2: Metodi ta' ttestjar”.
            
         Artikolu 2
   Din id-Deċiżjoni tidħol fis-seħħ fl-għoxrin jum wara l-pubblikazzjoni tagħha f' Il-Ġurnal Uffiċjali tal-Unjoni Ewropea.
   
      Magħmul fi Brussell, il-31 ta' Lulju 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 11, 15.1.2002, p. 4.